CELEX: 62004TJ0394
Javni uslužbenci
Uradniki
Napredovanje

1.
Uradniki – Tožba – Akt, ki posega v položaj – Pojem – Odločba o določitvi točk za napredovanje, dodeljenih uradniku
(Kadrovski predpisi za uradnike, členi 45, 90 in 91)
2.
Uradniki – Napredovanje – Primerjalna ocena uspešnosti
(Kadrovski predpisi za uradnike, člena 43 in 45)
1.
Akti, zoper katere se lahko vloži tožba, so le ukrepi z zavezujočimi pravnimi učinki, ki bi lahko vplivali na interese tožeče
stranke, s tem ko bi resno spremenili njen pravni položaj, in ki dokončno določajo stališče institucije.
V okviru novega sistema napredovanja, ki ga je vzpostavila Komisija in temelji na upoštevanju skupne delovne uspešnosti, ki
jo izkazujejo točke, ki se seštevajo iz leta v leto, ima dodelitev točk v določenem letu učinke, ki niso omejeni samo na tekoče
napredovalno obdobje, ampak lahko vplivajo na več napredovalnih obdobij. Posledično je določitev števila točk za napredovanje
samostojni akt, ki povzroči zavezujoče pravne učinke, ki lahko vplivajo na interese uradnika tako, da bistveno spremenijo
njegov pravni položaj, čeprav pomeni samo eno od stopenj v postopku napredovanja.
Nasprotno pa postopek za napredovanje, izveden v zvezi z uradnikom, ni dejanje, ki posega v položaj v smislu členov 90 in
91 Kadrovskih predpisov, ker ta postopek kot tak nima nobenega pravnega učinka, ki bi lahko neposredno vplival na interese
tega uradnika.
(Glej točke 26, 29 in 30.)
Napotitev na: Sodišče prve stopnje, 28. september 1993, Yorck von Wartenburg proti Parlamentu, združeni zadevi T‑57/92 in
T‑75/93, Recueil, str. II‑925, točka 36 in navedena sodna praksa; Sodišče prve stopnje, 19. oktober 2006, Buendía Sierra proti
Komisiji, T‑311/04, ZOdl., str. II‑4137, točka 89.
2.
Razglasitev ničnosti kariernega ocenjevalnega poročila za uradnika za dano obdobje pomeni razglasitev ničnosti dodelitve točk
za delovno uspešnost za to obdobje, saj se ocena, ki jo vsak uradnik prejme v svojem kariernem ocenjevalnem poročilu, na koncu
postopka ocenjevanja samodejno pretvori v točke za delovno uspešnost, ki jih je mogoče uporabiti za namene napredovanja. Ta
razglasitev ničnosti ni brez posledic za dodelitev prednostnih točk in tudi za odločbo o zavrnitvi napredovanja v zvezi z
naslednjim ocenjevalnim obdobjem, zlasti kadar organ za imenovanja, utemelji svojo odločbo o dodelitvi točnega števila prednostnih
točk uradniku s številom točk za delovno uspešnost, ki jih je ta uradnik dobil v ustreznem ocenjevalnem obdobju.
(Glej točke od 37 do 39.)